Redakteursbrief: Dit gaan góéd met AfrikaansDie seminaargangers saam met van die Maroela-spanlede in Pretoria op 12 September 2014 In Lusikisiki, Transkei is ŉ Christenskool waar ŉ groepie Xhosaleerders Afrikaans as derde taal neem. Só laat weet Truda Fouché, een van Maroela se lesers, my in die week. Truda vertrek die naweek Lusikisiki toe om die matrieks te gaan help voorberei vir hul Afrikaanse eindeksamens. Afrikaanse lees- en leerboeke is dringend nodig, vertel sy. Ek vra ŉ bietjie rond, en dieselfde dag nog laat weet drie Afrikaanse instansies, onder meer AfriForum en Helpende Hand, dat hulle sal help om Afrikaanse boeke vir die skool aan te skaf. Net verlede week het ons hier by Maroela ons derde Afrikaanse gemeenskapsradiostasieseminaar gehou. 19 stasies van regoor die land het dit bygewoon. Drie jaar terug was dit maar ŉ handjievol radiomense wat bymekaar gekom het. Vanjaar gons dit behoorlik soos die klomp nuus uitruil. Ons spits ons ore en hoor hoe hulle gesels oor onderlinge ooreenkomste vir die uitruil van programme en stemme, uitdagings by hul stasies en snaakse insidente met luisteraars. In die afgelope drie jaar het ons so om die beurt by al dié stasies regoor die land gaan kuier – van Radio Lichvaal, Radio Laeveld en Radio Rosestad tot by Kaapse stasies soos Radio Namakwaland, Radio Weskus en Radio Overberg. Sommige van dié stasies het trots gespog met hulle moderne, goed toegeruste ateljees. Ander het net so trots gespog met klein, donker ateljees wat uitgeplak is met eierdose vir klankdigting. Hulle almal doen dit vir Afrikaans. Baie van hulle maak nie ŉ sent nie. Maandag hierdie week hou die FAK ŉ geleentheid by die Voortrekkermonument in Pretoria om die 100ste herdenking van genl. Koos de la Rey se dood te vier. Daar behoort so ŉ honderd mense op te daag, reken hulle. Later mik hulle vir ŉ paar honderd. Kort voor die geleentheid verskuif hulle die geleentheid inderhaas na die senotaafsaal, om voorsiening te maak vir die amper 1 000 mense wat toe opdaag om dié groot Afrikanerleier met die sagte hart se dood te herdenk. Ek sien Afrikaans oral om my gebeur. By die garage in Ou Johannesburgweg, Centurion, waar ek graag petrol ingooi omdat die petroljoggies so mooi Afrikaans praat. In die stapels en stapels Afrikaanse boeke en CD’s wat ons maandeliks by Maroela ontvang vir resensie-doeleindes. Op Afrikaanse letterlappe en in geskenkwinkels. Op T-hemde, bufferplakkers, koffiebekers, kos-etikette en verpakking. “Afrikaans sit kruisbeen in jou hart,” sê iemand gister vir my. Of soos ons vyfjarige seuntjie gister vir my sê: “Mamma, ek het vir Anneli op haar mond gesoen. En met daai soen het ek haar uit Christiaan se hart uit gesteel.” Sê dít nou in enige ander taal. Ek hoop jy geniet hierdie week Afrikaans, en al die lekkertes wat dit inhou. Dit gaan góéd met ons mooie moedertaal. Groetnis Susan Lombaard Redakteur: Maroela Media